Titanic (1943)

Titanic er en tysk dramafilm som ble laget i Berlin under den andre verdenskrig i 1943 av Tobis Filmkunst for Universum Film AG. Regien var ved Werner Klingler og Herbert Selpin. 

Titanic regnes som en nazistisk propagandafilm; den bygger på hendelsene knyttet til forliset av passasjerskipet RMS «Titanic» i 1912 og skildrer britiske kapitalisters slette moral. I en tekstplakat aller sist, som følger etter den dramatiserte rettssaken mot rederi og myndigheter, konkluderer filmen med at «(Ansvaret for) 1500 menneskers død har forblitt ustraffet; (dette vil være) en evig anklage mot Englands profittjakt» (Der Tod von 1500 menschen blieb ungesühnt, eine ewige Anklage gegen Englands Gewinnsucht). Oppdragsgiveren, propaganda-minister Joseph Goebbels, forbød imidlertid visning av Titanic etter kort tid, angivelig fordi det tyske folket hadde sett nok lidelse i krigen, og fordi en ville unngå at noen kunne få sympati med de britiske ofrene fra skipskatastrofen. 

En av rollene i filmen ble spilt av den norske skuespilleren Kirsten Heiberg (1907-1976) som hadde en karriere i Tyskland mellom 1938 og 1954.

Handling 
En kunngjøring til alle aksjonærene i White Star Line erklærer at verdien på aksjene deres kommer til å falle. President for selskapet, J. Bruce Ismay (spilt av E.F. Fürbringer) lover å avsløre en hemmelighet i løpet av jomfruturen til selskapets nyeste skip RMS Titanic. Ismay er den eneste som vet at Titanic kan slå hastighetsrekorden over Atlanterhavet og motta Atlanterhavets blå bånd, og Ismay tror at dette kan øke aksjens verdi. 

Ismay og resten av styret i White Star Line planlegger å manipulere aksjene deres, ved å selge deres egne aksjer til høyest mulig pris - for å kjøpe alle aksjene tilbake igjen til en langt lavere pris like før nyheten om skipets rekord-hastighet over Atlanterhavet skal avsløres for verdenspressen. Titanic sin jomfrutur finner sted i april 1912. 

Ansatte ved skipet ønsker å senke hastigheten. Men den arrogante J. Bruce Ismay nekter å bremse farten gjennom farvannet som var full av enorme isfjell. På grunn av denne hensynsløsheten treffer RMS Titanic et isfjell, og begynner raskt å synke. Passasjerene på første klasse opptrer som feige. Men flere tyske passasjerer og ansatte oppfører seg langt mer modig, og med verdighet.

Referanser

Eksterne lenker 

Filmer fra 1943
Tyske filmer
RMS «Titanic»
Tyskspråklige filmer
Nazistiske propagandafilmer